Nóg eienaars van veiligheidsmaatskappye vasFoto: pixabay.com Die reguleerder van die private sekerheidsbedryf (Psira) het die afgelope week nóg eienaars en werknemers van onafhanklike veiligheidsmaatskappye in hegtenis laat neem en talle kriminele klagte gelê teen indiwidue wat glo nie aan die regulasies van die bedryf voldoen nie. Maroela Media het reeds berig die reguleerder het in April talle direkteure en werknemers van veiligheidsmaatskappye in Gauteng, Noordwes, KwaZulu-Natal, die Oos-Kaap en die Wes-Kaap vir die oortreding van regulasies in hegtenis geneem. Die afgelope week is op ondernemings in Mbombela (Nelspruit), Fordsburg en Randfontein in Gauteng en Port-Elizabeth in die Oos-Kaap toegeslaan. “As gevolg hiervan is 141 indiwidue in hegtenis geneem en agt direkteure of eienaars van veiligheidsmaatskappye is vasgetrek. Altesaam 174 kriminele klagte is teen dié beweerde oortreders aanhangig gemaak,” lui ŉ verklaring deur Psira. Dié klagte sluit in veiligheidsbeamptes wat nagemaakte identiteitsbewyse gebruik en die gebruik van private vuurwapens om private veiligheidsdienste te lewer. “Uit die 508 veiligheidswagte wat ondersoek is, was 127 nie opgelei nie en 136 veiligheidswagte was nie by Psira geregistreer nie,” lui die verklaring. In Port Elizabeth is twee direkteure van ŉ veiligheidsmaatskappy in hegtenis geneem, omdat hul maatskappy na bewering nie geregistreer is nie. “Dit is ŉ ernstige oortreding en die twee is aan die polisie oorhandig,” sê die reguleerder. Manabela Sam Chauke, uitvoerende hoof van Psira, sê alle veiligheidsdiensverskaffers is verbind tot die bedryf se gedragskode, al geld landwye afsonderingsregulasies.